ଢେଙ୍କାନାଳ,ନଭେମ୍ବର ୨୮(ଓଡିଶା ଡଟ୍ କମ୍)-ଦୁଇଟି ସଡକ ଦୁର୍ଘଟଣାରେ ୫ ଜଣ ମୃତ୍ୟୁବରଣ କରିଥିବାବେଳେ ୪ ଜଣ ଗୁରୁତ୍ୱର ହୋଇ ଡାକ୍ତରଖାନାରେ ଚିକିତ୍ସିତ ହେଉଥିବା ପୋଲିସ ସୂତ୍ରରୁ ପ୍ରକାଶ ।
ପୁରୁଣା କଟକ ସମ୍ବଲପୁର ରାସ୍ତାର ହିନ୍ଦୋଳ ଅନ୍ତର୍ଗତ କଂସରା ଗୋଡିସାହି ଠାରେ ମଙ୍ଗଳବାର ରାତିରେ ଏକ ମର୍ମତୁଦ ଦୁର୍ଘଟଣା ଘଟି ୩ ଜଣ ପ୍ରାଣ ହରାଇଛନ୍ତି ।
ମଇ ଧରପୁରରୁ ହିନ୍ଦୋଳ ଗୋବର୍ଦ୍ଧନପୁରକୁ ମିନିଟ୍ରକରେ ୫ଜଣ ଯାଉଥିବାବେଳେ ଗୋଡିସାହି ଠାରେ ସାଇକେଲ ଆରୋହୀଙ୍କୁ ଧକ୍କା ଦେଇଥିଲା ।
ଯାହାଫଳରେ ଟ୍ରକଟି ଭାରସାମ୍ୟ ହରାଇ ରାସ୍ତାପାଶ୍ୱରେ ଥିବା ଏକ ବିଦ୍ୟୁତ ଖୁଣ୍ଟରେ ବାଡେଇ ହୋଇ ଯିବାରୁ ବିଦ୍ୟୁତ ତାର ଛିଣ୍ଡି ଯାଇଥିଲା ।
ବିଦ୍ୟୁତ ଚାର୍ଜଯୋଗୁଁ ଆହତ ହୋଇଥିବା ବ୍ୟକ୍ତିମାନଙ୍କୁ ହିନ୍ଦୋଳରୁ ଦମକଳ ବାହିନୀ ପହଞ୍ଚି ସେମାନଙ୍କୁ ହିନ୍ଦୋଳ ଡାକ୍ତରଖାନାରେ ଚିକିତ୍ସା ପାଇଁ ଭର୍ତି କରିଥିଲା ।
ମାତ୍ର ସେଠାରେ ୩ ଜଣଙ୍କର ମୃତ୍ୟୁ ଘଟିଥିଲା । ସେମାନେ ହେଲେ ସୋନୁ ନାୟକ, ଶ୍ରୀବତ୍ସ ଭୋଇ ଓ ପିତାମ୍ବର ଭୋଇ । ଆହତ ସାଇକେଲ ଆରୋହୀ ଶ୍ରୀପଞ୍ଚ ସେଠୀଙ୍କ ଅବସ୍ଥା ସଂକଟାପନ୍ନ ହେବାରୁ ତାଙ୍କୁ କଟକ ସ୍ଥାନାନ୍ତରିତ କରାଯାଇଛି । ଅନ୍ୟ ଦୁଇଜଣ ବିଭୂତି ପ୍ରଧାନ ଓ ବେଡା ଭୋଇ ଆହତ ହୋଇ ହିନ୍ଦୋଳ ଡାକ୍ତରଖାନାରେ ଚକିତ୍ସିତ ହେଉଛନ୍ତି ।
ଅନ୍ୟ ଏକ ଦୁର୍ଘଟଣା କଟକ ସମ୍ବଲପୁର ୫୫ନଂ ଜାତୀୟ ରାଜପଥର ଯୁଜୁମରା ଥାନା ଅନ୍ତର୍ଗତ ରାମବଡମାଲ ଠାରେ ରାସ୍ତାକଡକୁ ଏକ ଟ୍ରକ ଓଲଟି ପଡିବାରୁ ଦଦୁଇ ଜଣଙ୍କର ମୃତ୍ୟୁ ଘଟିଥିବା ବେଳେ ଜଣେ ଗୁରୁତ୍ୱର ଆହତ ହୋଇଛନ୍ତି ।
ନାଲକୋରୁ ଆଲୁମିନିୟମ ବୋଝେଇକରି ଟ୍ରକଟି ଗୁଜୁାଟର ଅହମ୍ମଦାବାଦକୁ ଯାଉଥିବାବେଳେ ଏହି ଅଘଟଣ ଘଟିଥିଲା । ଘଟଣାସ୍ଥଳରେ ଟ୍ରକ ଡ୍ରାଇଭର ତଥା ଅନୁଗୁଳ ଜିଲ୍ଲା ଜରପଡା ଅଞ୍ଚଳର ସୁନିଲ ସାହୁ ଓ ତାଙ୍କ ସଂପର୍କୀୟ ରେଢାଖୋଲ ସହରର ଖଣ୍ଡାଢିପ ନିବାସୀ ପ୍ରଦୀପ ସାହୁଙ୍କର ମୃତ୍ୟୁ ଘଟିଛି ।
ଟ୍ରକରେ ଯାଉଥିବା ଅନୁଗୁଳର ରିଙ୍କୁ ସେଠ୍ ଆହତ ହୋଇଛନ୍ତି । ଯୁଜମରା ଥାନା ଆଇଆଇସି ଶବ ଜବତକରି ବ୍ୟବଚ୍ଛେଦ ପାଇଁ ପଠାଇବା ସହ ଘଟଣାର ତଦନ୍ତ କରୁଛନ୍ତି ।
ଅନୁଗୁଳ,ନଭେମ୍ବର ୨୯(ଓଡ଼ିଶା ଡ଼ଟ୍ କମ୍)ଗତ ତିନି ମାସ ଧରି ତାଳଚେର ଦେଇ ଯାଇଥିବା ୫୩ନମ୍ବର ଜାତୀୟ ରାଜପଥରେ ଲୁଟତରାଜ ଏବଂ ରାହାଜାନି ଚଳାଇଥିବା ମାମଲାରେ ପୋଲିସ ମଙ୍ଗଳବାର ପାଂଚ ଜଣଙ୍କୁ ଗିରଫ କରିଥିବା କହିଛି ।
ଅଭିଯୁକ୍ତମାନେ କଟକ,ଢେଙ୍କାନାଳ ଓ ଯାଜପୁର ଜିଲ୍ଲାର ଅଧିବାସୀ । ସେମାନଙ୍କ ମଧ୍ୟରୁ ତିନିଜଣ ତାଳଚେରର ବଲଣ୍ଡା ଅଂଚଳରେ ରହି ନିଛାଟିଆ ଜଙ୍ଗଲ ରାସ୍ତାରେ ଯାତାୟାତ କରୁଥିବା ଯାତ୍ରୀମାନଙ୍କୁ ଆକ୍ରମଣ କରି ସେମାନଙ୍କ ଠାରୁ ସୁନା ଗହଣା,ଟଙ୍କା ଓ ମୋଟର ସାଇକେଲ ଲୁଟି ନେଉଥିଲେ ।ଗିରଫ ଅନ୍ୟଦୁଇଜଣ ସେମାନଙ୍କ ଠାରୁ ଚୋରା ଜିନିଷ କିଣୁଥିଲେ ।
କେନ୍ଦୁଝର, ଅକ୍ଟୋବର ୩୧(ଓଡ଼ିଶା ଡ଼ଟ୍ କମ୍) ଜାତୀୟ ରାଜପଥରେ ଟ୍ରକ୍ ଯୋଗେ ଖଣିଜ ପଦାର୍ଥ ପରିବହନ ବନ୍ଦ ନିଷ୍ପତିକୁ ବିରୋଧ କରି ସୋମବାର ବିଜେପି ପକ୍ଷରୁ କରାଯାଇଥିବା ବନ୍ଦ ପାଳନ ଯୋଗୁଁ ଯାନବାହାନ ଚଳାଚଳ ବନ୍ଦ ରହିଛି ।
ଏହି ୧୨ ଘଣ୍ଟିଆ ବନ୍ଦକୁ ସବୁ ବର୍ଗର ଲୋକମାନେ ସମର୍ଥନ ଜଣାଇବା ସହ ଏଥିରେ ସାମିଲ ହୋଇଛନ୍ତି ।
ଜୀବନଯାତ୍ରା ପ୍ରଭାବିତ ହୋଇଛି ।
ବନ୍ଦ ଯୋଗୁଁ ରାସ୍ତାର ଜାତୀୟ ରାଜପଥର ଉଭୟ ପାଶ୍ୱର୍ରେ ଶତାଧିକ ଗାଡ଼ି ଛିଡ଼ାହୋଇ ରହିଛି । ଜାତୀୟ ରାଜପଥରେ ଟ୍ରକ୍ ଦ୍ୱାରାଖଣିଜ ପଦାର୍ଥ ପରିବହନ ବନ୍ଦ କରିବାକୁ ସରକାର ନେଇଥିବା ନିଷ୍ପତ୍ତି ବେଆଇନ ଓ ଅଗଣତାନ୍ତ୍ରିକ ବୋଲି ବିଜେପି ପକ୍ଷରୁ କୁହାଯାଇଛି ।
